Bekendtgørelse til de ordregivende myndigheder i telesektoren(1)

(1999/C 313/12)

Anmodning fra EFTA-Tilsynsmyndigheden i henhold til artikel 8, stk. 2, i den retsakt, der er omhandlet i punkt 4 i bilag XVI til EØS-aftalen (Rådets direktiv 93/38/EØF af 14. juni 1993 om samordning af fremgangsmåderne ved tilbudsgivning inden for vand- og energiforsyning samt transport og telekommunikation(2)), til de ordregivende myndigheder i telesektoren i de EFTA-lande, der er parter i EØS-aftalen, om at give EFTA-Tilsynsmyndigheden meddelelse om, hvilke kategorier af teletjenester de anser for undtaget fra ovennævnte retsakts anvendelsesområde.

1. EFTA-Tilsynsmyndigheden anmoder de ordregivende myndigheder i telesektoren i de EFTA-lande, der er parter i EØS-aftalen, om i henhold til artikel 8, stk. 1, at give meddelelse om, hvilke kategorier af teletjenester de anser for undtaget fra anvendelsesområdet for artikel 8, stk. 1, i den retsakt, der er omhandlet i punkt 4 i bilag XVI til EØS-aftalen (Rådets direktiv 93/38/EØF), når andre virksomheder frit kan yde den samme tjeneste i samme geografiske område og på vilkår, som i det væsentlige er identiske.

2. De svar, de ordregivende myndigheder afgiver i henhold til direktivets artikel 8, stk. 2, vil blive gennemgået af EFTA-Tilsynsmyndigheden, for at ordregiverne kan udnytte undtagelsen i forbindelse med indkøb til teletjenester, der udbydes i en egentlig konkurrencesituation.

3. For at vurdere konkurrenceforholdene på de markeder, der henvises til i ordregivernes svar, vil EFTA-Tilsynsmyndigheden tage udgangspunkt i forhold, der viser en retlig og faktisk konkurrence, således som nævnt i EF-Domstolens dom af 26. marts 1996 "The Queen mod H. M. Treasury, ex-parte British Telecommunications plc"(3) om fortolkningen af samme artikel i ovennævnte direktiv(4).

4. Som tegn på egentlig konkurrence vil EFTA-Tilsynsmyndigheden bl.a. regne de fremskridt, som de EFTA-lande, der er parter i EØS-aftalen, har gjort for at indføre de retlige rammer, der liberaliserer markedet for teletjenester, samt konkurrencesituationen for levering af teletjenester under hensyntagen til fremkomsten af nye tjenester og konvergens i sektoren for teletjenester, medier og informationsteknologi.

5. De ordregivende myndigheder anmodes derfor om at give EFTA-Tilsynsmyndigheden meddelelse om alle forhold, der vedrører de omhandlede tjenester, om tilstedeværelsen af erstatningstjenester og om markedsforhold (navnlig prisforholdene), der kan give anledning til anvendelse af artikel 8. Ordregiverne anmodes i den henseende om at præcisere, hvilke oplysninger der ligger til grund for deres erklæring efter artikel 8. Det vil f.eks. være nyttigt at få relevante oplysninger om, hvilke store kategorier af teletjenester der er omfattet af erklæringen, og om hvor mange konkurrenter der udbyder eller kan udbyde de omhandlede tjenester.

6. De ordregivende myndigheder opfordres til at angive, hvilke kategorier af tjenester de betragter som undtagne, med anvendelse af den kategorisering, der er foretaget i Meddelelse fra Kommissionen i henhold til artikel 8 i direktiv 93/38/EF(5), dvs. offentlig taletelefoni, offentlig mobiltelefoni, satellittjenester og datatransmission, herunder tillægstjenester (telefonkort, Internet, tilbagekald).

7. De ordregivende myndigheder bedes også oplyse, om nogle af de oplysninger, der fremsendes, anses som følsomme forretningsmæssige oplysninger.

8. Efter en gennemgang af svarene på denne meddelelse vil EFTA-Tilsynsmyndigheden til orientering offentliggøre en oversigt i De Europæiske Fællesskabers Tidende over de tjenester, som den anser for undtaget efter artikel 8.

9. De oplysninger, der fremsendes som svar på denne meddelelse, skal senest fem uger efter datoen for offentliggørelsen af denne meddelelse sendes til: EFTA-Tilsynsmyndigheden, Direktoratet for Fri Varebevægelse , Rue de Trèves/Trierstraat 74 , B - 1040 Bruxelles/Brussel

(1) Kommissionens bekendtgørelse blev offentliggjort i EFT C 273 af 2.9.1998, s. 12 (1998/C 273/07).

(2) EFT L 199 af 9.8.1993, s. 84. Direktivet blev indarbejdet i EØS-aftalen ved afgørelse nr. 7/94 truffet af Det Blandede EØS-udvalg og udgør den retsakt, der henvises til i punkt 4 i bilag XVI. Ved afgørelse nr. 96/99 truffet af Det Blandede EØS-udvalg blev der indarbejdet en ændringsretsakt i EØS-aftalen, som udgør den retsakt, der henvises til i andet led i punkt 4 til bilag XVI til EØS-aftalen (Europa-Parlamentets og Rådets direktiv 98/4/EF af 16. februar 1998 (EFT L 101 af 1.4.1998, s. 1)).

(3) Sml. 1996 I, s. 1631.

(4) Rådets direktiv 90/531/EØF af 17.9.1990 om fremgangsmåderne ved tilbudsgivning inden for vand- og energiforsyning samt transport og telekommunikation (EFT L 297 af 29.10.1990, s. 1). Dette direktiv blev ved afgørelse nr. 7/94 truffet af Det Blandede EØS-udvalg erstattet med direktiv 93/38/EF, som den retsakt der henvises til i punkt 4 i bilag XVI til EØS-aftalen.

(5) EFT C 156 af 3.6.1999, s. 3 (1999/C 156/03).